3.7.2023
EL
Επίσημη Εφημερίδα της Ευρωπαϊκής Ένωσης
L 168/23
(8)
Τούτο αποτελεί ειδικό πρόβλημα κατά την έννοια του άρθρου 221 του κανονισμού (ΕΕ) αριθ.
1308/2013.
Το ειδικό αυτό πρόβλημα σε περιορισμένο αριθμό περιφερειών ορισμένων κρατών μελών δεν μπορεί να αντιμετωπιστεί με τη λήψη μέτρων δυνάμει των άρθρων 219 ή 220 του εν λόγω κανονισμού, δεδομένου ότι δεν συνδέεται ειδικά με υφιστάμενη διατάραξη της αγοράς ή με συγκεκριμένη απειλή ούτε με μέτρα που αποσκοπούν στην καταπολέμηση της εξάπλωσης ασθενειών σε ζώα ή με απώλεια της εμπιστοσύνης των καταναλωτών λόγω ύπαρξης κινδύνων για τη δημόσια υγεία και για την υγεία των ζώων ή των φυτών.
Επιπλέον, προκειμένου να αποφευχθεί η ταχεία περαιτέρω επιδείνωση της οικονομικής βιωσιμότητας των γεωργών σε ορισμένες περιφέρειες της Βουλγαρίας, της Ουγγαρίας, της Πολωνίας, της Ρουμανίας και της Σλοβακίας, η κατάσταση απαιτεί επείγουσα παρέμβαση.
(9)
Ως εκ τούτου, είναι σκόπιμο να θεσπιστεί η λήψη μέτρου στήριξης έκτακτης ανάγκης και να χορηγηθεί στη Βουλγαρία, στην Ουγγαρία, στην Πολωνία, στη Ρουμανία και στη Σλοβακία χρηματοδοτική επιχορήγηση για τη στήριξη των γεωργών που πλήττονται από τις αυξημένες εισαγωγές σιτηρών και ελαιούχων σπόρων από την Ουκρανία για τη χρονική περίοδο που είναι απολύτως αναγκαία.
(10)
Το ποσό που διατίθεται στη Βουλγαρία, στην Ουγγαρία, στην Πολωνία, στη Ρουμανία και στη Σλοβακία θα πρέπει να καθοριστεί, λαμβάνοντας ιδίως υπόψη το αντίστοιχο βάρος τους στον γεωργικό τομέα της Ένωσης, με βάση τα καθαρά ανώτατα όρια για τις άμεσες ενισχύσεις που θεσπίζονται στο παράρτημα III του κανονισμού (ΕΕ) αριθ.
1307/2013 του Ευρωπαϊκού Κοινοβουλίου και του Συμβουλίου (4) και τη σχετική αύξηση του εμπορίου σιτηρών και ελαιούχων σπόρων στις χώρες εκείνες.
(11)
Η Βουλγαρία, η Ουγγαρία, η Πολωνία, η Ρουμανία και η Σλοβακία θα πρέπει να διανείμουν την ενίσχυση μέσω των πλέον αποτελεσματικών διαύλων βάσει αντικειμενικών και αμερόληπτων κριτηρίων που λαμβάνουν υπόψη την έκταση των δυσκολιών και των οικονομικών ζημιών τις οποίες αντιμετωπίζουν οι γεωργοί που καλλιεργούν σιτηρά και ελαιούχους σπόρους στις πληγείσες περιοχές, μεριμνώντας παράλληλα ώστε οι εν λόγω γεωργοί να είναι οι τελικοί δικαιούχοι της ενίσχυσης και αποφεύγοντας κάθε στρέβλωση της αγοράς και του ανταγωνισμού.
(12)
Δεδομένου ότι το ποσό που διατίθεται στη Βουλγαρία, στην Ουγγαρία, στην Πολωνία, στη Ρουμανία και στη Σλοβακία θα αντισταθμίσει μέρος μόνον της πραγματικής ζημίας που υπέστησαν οι γεωργοί στις πληγείσες περιοχές, θα πρέπει να επιτραπεί στα συγκεκριμένα κράτη μέλη να χορηγήσουν πρόσθετη εθνική στήριξη στους εν λόγω παραγωγούς, υπό τους όρους και εντός της προθεσμίας που ορίζονται στον παρόντα κανονισμό.
(13)
Προκειμένου να παρασχεθεί στη Βουλγαρία, στην Ουγγαρία, στην Πολωνία, στη Ρουμανία και στη Σλοβακία η ευελιξία να διανείμουν την ενίσχυση όπως απαιτούν οι περιστάσεις για την αντιμετώπιση των δυσκολιών που αντιμετωπίζουν οι γεωργοί, τα εν λόγω κράτη θα πρέπει να έχουν τη δυνατότητα σώρευσης της ενίσχυσης με άλλη στήριξη που χρηματοδοτείται από το Ευρωπαϊκό Γεωργικό Ταμείο Εγγυήσεων και το Ευρωπαϊκό Γεωργικό Ταμείο Αγροτικής Ανάπτυξης, χωρίς υπεραντιστάθμιση των γεωργών.
(14)
Προκειμένου να αποφευχθεί η υπεραντιστάθμιση, η Βουλγαρία, η Ουγγαρία, η Πολωνία, η Ρουμανία και η Σλοβακία θα πρέπει να λάβουν υπόψη τη στήριξη που χορηγείται στο πλαίσιο άλλων εθνικών ή ενωσιακών μέσων στήριξης ή ιδιωτικών καθεστώτων ώστε να αντιμετωπιστούν οι επιπτώσεις των αυξημένων εισαγωγών σιτηρών και ελαιούχων σπόρων από την Ουκρανία στις πληγείσες περιοχές.
(15)
Δεδομένου ότι η ενίσχυση που παρέχει η Ένωση καθορίζεται σε ευρώ, είναι αναγκαίο, για την εξασφάλιση ενιαίας και ταυτόχρονης εφαρμογής, να καθοριστεί ημερομηνία για τη μετατροπή του ποσού που χορηγείται στα κράτη μέλη που δεν έχουν υιοθετήσει το ευρώ ως εθνικό τους νόμισμα, όπως στην περίπτωση της Βουλγαρίας, της Ουγγαρίας, της Πολωνίας και της Ρουμανίας.
Εφόσον ο παρών κανονισμός δεν προβλέπει προθεσμία για την υποβολή των αιτήσεων ενίσχυσης, είναι σκόπιμο να θεωρηθεί, για τους σκοπούς του άρθρου 30 παράγραφος 3 του κατ’ εξουσιοδότηση κανονισμού (ΕΕ) 2022/127 της Επιτροπής (5), η ημερομηνία έναρξης ισχύος του παρόντος κανονισμού ως γενεσιουργός αιτία της συναλλαγματικής ισοτιμίας όσον αφορά τα ποσά που καθορίζονται στον παρόντα κανονισμό.
(16)
Για δημοσιονομικούς λόγους, η Ένωση θα πρέπει να χρηματοδοτεί τις δαπάνες στις οποίες υποβάλλονται η Βουλγαρία, η Ουγγαρία, η Πολωνία, η Ρουμανία και η Σλοβακία μόνον εφόσον οι δαπάνες αυτές έχουν πραγματοποιηθεί εντός συγκεκριμένης προθεσμίας επιλεξιμότητας.
(4) Κανονισμός (ΕΕ) αριθ.
1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ.
637/2008 και του κανονισμού (ΕΚ) αριθ.
73/2009 του Συμβουλίου (ΕΕ L 347 της 20.12.2013, σ. 608).
(5) Κατ’ εξουσιοδότηση κανονισμός (ΕΕ) 2022/127 της Επιτροπής, της 7ης Δεκεμβρίου 2021, για τη συμπλήρωση του κανονισμού (ΕΕ) 2021/2116 του Ευρωπαϊκού Κοινοβουλίου και του Συμβουλίου με κανόνες για τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 20 της 31.1.2022, σ. 95).